Young Poland
Filmul "Nunta" a fost supus mai multor analize și interpretări, care au urmărit să identifice simbolurile vizuale și să descopere corelații între imagini și întâmplări reale. Criticul de film Dariusz Chyb a susținut că Wajda s-a inspirat în realizarea ecranizării din picturile lui Józef Mehoffer și Jacek Malczewski (membri, la fel ca și Wyspiański, ai mișcării artistice moderniste "Tânăra Polonie") și în mod deosebit din tabloul "Melancolie" (1890-1894) al lui Malczewski, în care un grup de țărani se repede cu coasele la fereastră, pentru ca ajunși acolo să se retragă brusc. El a observat că un fragment din "Panorama Racławice" (1893-1894) a fost amplasat - contrar sugestiilor lui Wyspiański - în hambar și nu pe peretele casei și a căzut victimă agresiunii stăpânului casei. Potrivit lui Chyb, acest gest sugerează subminarea importanței iconografice a "Panoramei", care era bine întipărită în conștiința națională a polonezilor.